Berthe Morisot

Berthe Morisot (Bouges, 14 a viz Genver 1841 - 2 a viz Meurzh 1895) a oa ul livourez c'hall stag ouzh luskad an impresionouriezh.

He buhez
Ganet e oa e Bourges (Cher), ha gournizez e oa d'al livour Jean-Honoré Fragonard, a zo bet lavaret. Gant he c'hoar Edma he devoa studiet arz al livouriezh, dre livañ diouzh skouer an  taolennoù diskouezet e mirdi al Louvre. Eno e reas anaoudegezh gant Fantin-Latour.

Adalek 1861 e studias Berthe hag Edma gant Jean-Baptiste-Camille Corot, e Ville-d'Avray. Perzh a gemer Berthe Morisot e Saloñs 1864, e hini 1865 goude, ma kinnigas un nebeud gwelvaoù. 

E 1868 e reas anaoudegezh gant Manet, ha patrom e voe-hi dezhañ evit meur a livadur : Le Balcon, Le Repos, Berthe Morisot au bouquet de violettes. 

E 1874 e tilezas ar Saloñs ofisiel evit kemer perzh e diskouezadeg Monet, Sisley, Renoir hag all.

Er bloaz-se end-eeun e timezas gant Eugène Manet, breur Édouard.
Pa varvas he gwaz e 1892 e vanas klañv, ma fizias he merc'h Julie Manet er barzh Stéphane Mallarmé hag en Auguste Renoir, dezhañ d'he c'helenn war al livouriezh. 

Estreget oberennoù Camille Pissarro ne voe nemet he re a voe diskouezet en holl ziskouezadegoù kentañ an Drivliadelourien. 

Evel d'he c'hamaradez Mary Cassatt e plijas da Verthe Morisot livañ merc'hed, bugale, ha pennadoù eus buhez an tiegezhioù. 

Mervel a reas Berthe Morisot d'an 2 a viz Meurzh 1895 e Pariz. Beziet e voe e bered Passy.

Priziet e vez atav ar vuhez a zifluk eus ar stummoù dispis a zamweler en he zaolennoù hag eus kan al livioù war al lien. 
Breizh
Bet eo al livourez e Breizh, graet ganti un toullad taolennoù e korn An Oriant.

Poltrederien Berthe Morisot
Meur a emboltred anezhi he deus graet. Livet eo bet gant he mignoned Renoir hag Edouard Manet, he breur-kaer, ivez.

Gwelout ivez
Roll livadurioù Berthe Morisot
 Liammoù diavaez 

  Berthe Morisot er WebMuseum

Rummad:Livourezed gall an XIXvet kantved 
Rummad:Berthe Morisot
Rummad:Ganedigezhioù 1841
Rummad:Marvioù 1895